CELEX: 32013D0317
Language: da
Date: 2013-06-21 00:00:00
Title: 2013/317/EU: Rådets afgørelse af 21. juni 2013 om ophævelse af beslutning 2009/591/EF om et uforholdsmæssigt stort underskud i Letland

26.6.2013   
            
            
               DA
            
            
               Den Europæiske Unions Tidende
            
            
               L 173/48
            
         RÅDETS AFGØRELSE
   af 21. juni 2013
   om ophævelse af beslutning 2009/591/EF om et uforholdsmæssigt stort underskud i Letland
   (2013/317/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               Den 7. juli 2009, efter henstilling fra Kommissionen i overensstemmelse med artikel 104, stk. 6, i traktaten om oprettelse af Det Europæiske Fællesskab (TEF) fastslog Rådet i afgørelse 2009/591/EF (1), at der forelå et uforholdsmæssigt stort underskud i Letland. Rådet konstaterede, at det offentlige underskud udgjorde 4,0 % af BNP i 2008, hvilket er over traktatens referenceværdi på 3 % af BNP, mens den offentlige bruttogæld udgjorde 19,5 % af BNP i 2008, hvilket er et langt stykke under traktatens referenceværdi på 60 % af BNP (2).
            
         
               (2)
            
            
               Den 7. juli 2009 rettede Rådet i overensstemmelse med artikel 104, stk. 7, i TEF og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (3) efter henstilling fra Kommissionen en henstilling til Letland med henblik på at bringe situationen med et uforholdsmæssigt stort underskud til ophør senest i 2012. Henstillingen blev offentliggjort.
            
         
               (3)
            
            
               I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (4).
            
         
               (4)
            
            
               Når det overvejes, om en afgørelse om et uforholdsmæssigt stort underskud bør ophæves, vedtager skal Rådet nå til en afgørelse på grundlag af de indberettede data. Desuden bør en afgørelse om eksistensen af et uforholdsmæssigt stort underskud alene ophæves, hvis Kommissionens tjenestegrenes prognoser viser, at underskuddet ikke vil overstige tærsklen på 3 % af BNP i løbet af prognoseperioden.
            
         
               (5)
            
            
               På grundlag af de af Kommissionen (Eurostat) fremlagte data i overensstemmelse med artikel 14 i forordning (EF) nr. 479/2009 efter indberetning fra Letland inden den 1. april 2013 og på grundlag af Kommissionens tjenestegrenes forårsprognose fra 2013 kan der drages følgende konklusioner:
               
                           —
                        
                        
                           Efter store offentlige underskud i 2009 og 2010 (på henholdsvis 9,8 % og 8,1 % af BNP), som delvist afspejlede, at der var truffet foranstaltninger med henblik på at stabilisere den finansielle sektor, begyndte underskuddet at falde hurtigt i 2011, hvor det nåede 3,6 % af BNP. Denne forbedring afspejlede den betydelige og bredt funderede finanspolitiske konsolidering, der blev gennemført i perioden 2009-2011 inden for rammerne af det økonomiske tilpasningsprogram, som var omfattet af betalingsbalancestøtte, samt forbedrede konjunkturer; tilpasningsprogrammet blev endeligt gennemført i januar 2012. I 2012 faldt det offentlige underskud yderligere til 1,2 % af BNP, hvilket var langt bedre end underskudsmålet på 2,1 % af BNP, som var fastsat i konvergensprogrammet for 2012-2016, og et godt stykke under traktatens referenceværdi på 3 % af BNP. På indtægtssiden blev dette afspejlet i form af gode konjunkturer og forbedret skatteeffektivitet, mens væksten i udgifterne forblev væsentligt under den nominelle vækst i BNP. Som følge deraf steg de offentlige indtægters andel af BNP i 2012 med ¼ procentpoint, mens de offentlige udgifters andel faldt med 2 procentpoint.
                        
                     
                           —
                        
                        
                           I konvergensprogrammet for 2012-2016 forventes et samlet underskud på 1,1 % af BNP i 2013 og en efterfølgende stabilisering på 0,9 % af BNP indtil 2016. I Kommissionens tjenestegrenes prognose fra foråret 2013 forventes det, at det offentlige underskud stort set vil forblive uændret i 2013 på 1,2 % af BNP, og at det vil falde til 0,9 % af BNP i 2014, hvilket er et godt stykke under referenceværdien på 3 % af BNP.
                        
                     
                           —
                        
                        
                           Den offentlige gæld lå på 40,7 % af BNP i 2012. I Kommissionens tjenestegrenes prognose fra foråret 2013 forventes den offentlige bruttogæld at stige til 43,2 % af BNP i 2013, mens regeringen samler finansielle aktiver til store tilbagebetalinger af gæld, som skal finde sted i perioden 2014-2015. Når disse tilbagebetalinger gennemføres, forventes gælden at falde igen til ca. 40 % af BNP i 2014.
                        
                     
         
               (6)
            
            
               Rådet minder om, at Letland fra 2013, som var året efter korrektionen af det uforholdsmæssigt store underskud, bør sikre overholdelse af kravene i den forebyggende del af stabilitets- og vækstpagten, herunder at benchmarket for udgifter overholdes.
            
         
               (7)
            
            
               I henhold til artikel 126, stk. 12, i traktaten om Den Europæiske Unions funktionsmåde skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
         
               (8)
            
            
               Efter Rådets opfattelse er det uforholdsmæssigt store underskud i Letland blevet korrigeret, og beslutning 2009/591/EF bør derfor ophæves —
            
         VEDTAGET DENNE AFGØRELSE:
   Artikel 1
   Ud fra en samlet vurdering kan det konkluderes, at situationen med et uforholdsmæssigt stort underskud i Letland er blevet korrigeret.
   Artikel 2
   Beslutning 2009/591/EF ophæves.
   Artikel 3
   Denne beslutning er rettet til Republikken Letland.
   
      Udfærdiget i Luxembourg, den 21. juni 2013.
      
         
            På Rådets vegne
         
         M. NOONAN
         
            Formand
         
      
   
   
      (1)  EUT L 202 af 4.8.2009, s. 50.
   
      (2)  Efter vedtagelsen af beslutning 2009/591/EF blev det offentlige underskud og den offentlige bruttogæld i 2008 opjusteret til henholdsvis 4,2 % af BNP og 19,8 % af BNP.
   
      (3)  EFT L 209 af 2.8.1997, s. 6.
   
      (4)  EUT L 145 af 10.6.2009, s. 1.